Kína ebben az időszakban a többi szocialista blokk többi országával is minimalizálta a kapcsolatait. Nyíltan támogatták az ezekben az országokban is megjelenő kis maoista csoportosulásokat, mint Magyarországon Haraszti Miklóst és körét. Peking csak Albániát tartotta valódi szocialista országnak, vele sokoldalú kapcsolatokat tartott fenn. Értékelte emellett Ceaușescu különutasságát, és ezért Romániával is jobb kapcsolatai voltak, mint a többi szocialista országgal. Ceaușescura nagy hatással volt a kulturális forradalom, amelynek jó néhány elemét átvette és Romániában is meg akarta honosítani. A román gazdaságra és társadalomra jelentősrészt rákényszerítette a kulturális forradalom eszményét, többek között iparilag önellátóvá akarta tenni Romániát, ám ezzel csak fokozta a gazdasági nehézségét. Ugyanis látványos, de szakszerűtlen ipari fejlesztést hajtott végre, a mezőgazdaságot pedig tönkretette, ez pedig idővel élelmiszerhiányhoz vezetett. A kulturális forradalom inspirálta az 1980-as évek végén kibontakozó falurombolást, amelynek célja volt a romániai vidék eltörlése, a lakosság centralizálása a nagyobb városokba, hogy ott közvetlenül a pár irányítása alatt álljanak. Végül ez okozta az 1989-es forradalom kitörését, ami a román diktátor bukásával járt.